Predkladacia správa

V máji 2008 Rada Európskej únie poverila Európsku komisiu rokovať o novej rámcovej dohode s Kórejskou republikou. Po úspešných rokovaniach bola Rámcová dohoda medzi Európskou úniou a jej členskými štátmi na jednej strane a Kórejskou republikou na strane druhej  (ďalej len „dohoda“) parafovaná dňa 14. októbra 2009.  
 
Dohoda má za cieľ posilniť spoluprácu v oblastiach spoločného záujmu, ako sú najmä presadzovanie demokratických zásad a dodržiavanie ľudských práv, boj proti terorizmu, šíreniu zbraní hromadného ničenia a nezákonnému obchodovaniu so zbraňami, prijatie opatrení proti najzávažnejším trestným činom, ako aj spolupráca v regionálnych a medzinárodných organizáciách. 
 
Dohoda taktiež upravuje oblasť obchodu a investícií, dialóg o hospodárskej politike, spoluprácu medzi podnikmi vrátane otázok zdaňovania, ciel a politiky hospodárskej súťaže. Osobitne sa dohoda venuje spolupráci v oblasti informačnej spoločnosti, vedy a techniky, energetiky, dopravy, spotrebiteľskej politiky, zamestnanosti a sociálnych vecí, životného prostredia a prírodných zdrojov, zmeny klímy, poľnohospodárstva, rozvoja vidieka a lesného hospodárstva, morských zdrojov a rybolovu. Osobitne je v dohode riešená rozvojová pomoc, kultúra, komunikácia, audiovizuálna a mediálna oblasť, vzdelávanie, spolupráca v právnej oblasti, občianska spoločnosť, verejná správa, ochrana osobných údajov, migrácia a cestovný ruch.
 
Rada Európskej únie so zreteľom na Zmluvu o fungovaní Európskej únie (článok 207 a článok 211 v spojení s článkom 218) prijala rozhodnutie o podpísaní dohody dňa 10. mája 2010.
 
Za Slovenskú republiku bola dohoda s výhradou ratifikácie podpísaná ministrom zahraničných vecí Slovenskej republiky v Bruseli 10. mája 2010. K podpisu došlo počas stretnutia ministrov zahraničných vecí Európskej únie s juhokórejským partnerom.
 
Dohoda nebude mať vplyv na verejné financie, životné prostredie, na zamestnanosť a podnikateľské prostredie a na informatizáciu spoločnosti. Realizácia opatrení v súvislosti s plnením dohody bude zabezpečená dotknutými subjektami v rámci ich schválených limitov výdavkov na príslušný rozpočtový rok, bez zvýšených finančných požiadaviek na štátny rozpočet a verejné financie.
 
Dohoda je v súlade so zahraničnopolitickými záujmami Slovenskej republiky, ako aj v súlade s medzinárodnoprávnymi záväzkami Slovenskej republiky. Z hľadiska vnútroštátnych predpisov Slovenskej republiky ide o medzinárodnú zmluvu prezidentskej povahy. Dohoda je podľa článku 7 ods. 4 Ústavy Slovenskej republiky medzinárodnou zmluvou o ľudských právach a základných slobodách, medzinárodnou politickou zmluvou, medzinárodnou hospodárskou zmluvou všeobecnej povahy a zároveň medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, a preto je potrebné, aby bol pred ratifikáciou vyslovený súhlas Národnej rady Slovenskej republiky. Podľa článku 7 ods. 5 Ústavy Slovenskej republiky ide o medzinárodnú zmluvu o ľudských právach a základných slobodách, o medzinárodnú zmluvu, na ktorej vykonanie nie je potrebný zákon a zároveň o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb.

V súlade s článkom 3 ods. 3 Pravidiel pre uzatváranie medzinárodných zmlúv a zmluvnú prax, je dohoda na rokovanie vlády predložená následne po jej podpise. Takýto podpis neznamená konečný súhlas Slovenskej republiky s tým, že bude zmluvou viazaná. Dohoda bola predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. Po tom, čo s dohodou vysloví súhlas vláda Slovenskej republiky, je potrebné aby s uzatvorením dohody vyslovila súhlas Národná rada Slovenskej republiky a následne, aby ju ratifikoval prezident Slovenskej republiky. Súčasne je potrebné, aby vláda Slovenskej republiky odporučila Národnej rade Slovenskej republiky rozhodnúť podľa článku 86 písm. d) Ústavy Slovenskej republiky o tom, že dohoda má prednosť pred zákonmi podľa článku 7 ods. 5 Ústavy Slovenskej republiky. Taktiež, keďže v súlade so svojim článkom 49 ods. 2 bude dohoda predbežne vykonávaná, je potrebné aby prezident Slovenskej republiky, na základe odporúčania vlády Slovenskej republiky rozhodol aj o predbežnom vykonávaní dohody.
 
Dohoda, v súlade so svojím článkom 49 ods. 1, nadobúda platnosť prvým dňom mesiaca, ktorý nasleduje po dni, keď si strany navzájom oznámili ukončenie právnych postupov, ktoré sú nevyhnutné na nadobudnutie platnosti tejto dohody stanovené vnútroštátnymi právnymi predpismi. Po nadobudnutí platnosti dohody bude táto publikovaná v Zbierke zákonov Slovenskej republiky. V súlade s článkom 49 ods. 2 bude dohoda predbežne vykonávaná. Predbežné vykonávanie sa začína prvým dňom prvého mesiaca, ktorý nasleduje po dni, keď si strany navzájom oznámili ukončenie potrebných postupov.
 
K 25. januáru 2011 bol ukončený vnútroštátny schvaľovací proces v štyroch štátoch. U depozitára boli uložené ratifikačné listiny Bulharska, Dánska, Estónska a Lotyšska.
 
Vzhľadom na rozsah vlastného textu dohody je tento predkladaný v elektronickej podobe na priloženom CD.